text: Fandt del af runesten midt i Ribe
  26 april 2011 kl. 12.01
  Museumsinspektør Morten Søvsø, Ribe, spærrede øjnene op, da han ved ni-tiden gjorde sit livs vigtigste fund: En 80 cm høj del af en 1000 år gammel runesten.
  - Hjertet slog et par slag ekstra, siger han til TV SYD.
  
  Første  Sydvestjylland
  Runestenen er den første af sin art, som er fundet i det sydvestlige Jylland. Den nærmeste af samme slags er de berømte sten i Jelling, som TV SYD også beskæftiger sig med i dag.
  Stenen blev fundet i en udgravning tæt ved domkirken i Ribe. Den er formentlig fra ca. år 1000. Altså yngre vikungetid - eller tiden omkring Harald Blåtand.
  
  Slået i stykker
  Det var Morten Søvsø selv, der fandt stenen, som er ca. 80 cm på den ene led og en halv meter på den anden.
  - Stenen er kun et del af en større runesten, siger han til TV SYD. 
  Han mener, at den store runesten er slået i stykker med vilje, så stykkerne har kunnet bruges til byggeri.
  
  Rune-ekspert på vej
  Ribe fejrede sidste år sit 1300 års jubilæum. Runestenen har derfor stået i den første bybyggelse på stedet. 
  Tirsdag eftermiddag skal runestenet hejses op. Morten Søvsø holder vejret: Måske er der også runer på bagsiden?
  I næste uge kommer en runestens-ekspert fra Nationalmuseet til Ribe for at tyde, hvad der står på stenen.
  